ANC ontken hy het SAUK ‘geboelie’Fikile Mbalula. Foto: Flickr/GovernmentZA Die ANC het Sondag walgegooi nadat daar berig is dat die regerende party die SAUK vermaan het omdat die openbare uitsaaier “te min mediadekking” aan die ANC se verkiesingsaktiwiteite in Noordwes gee. City Press het berig ŉ vergadering is tussen Fikile Mbalula, die ANC se hoof van verkiesings, en senior redakteurs van die SAUK gehou waartydens Mbalula glo gekla het dat die uitsaaier nie genoeg nuusdekking aan ANC-geleenthede gee nie. Die SAUK het na bewering tydens die vergadering geskerm en gesê daar is te veel verkiesingswerwingsgeleenthede om by te woon en die SAUK moet sy beriggewing balanseer om aan ander partye ook nuusdekking te gee. Die ANC het Sondag in ŉ verklaring gesê die berig is “kwaadwillig” en het ten doel om die ANC in ŉ negatiewe lig te stel. Die party erken in die verklaring dat hy Vrydag met Phathiswa Magopeni, die SAUK se groephoof vir nuus, sou vergader “om kwessies van gedeelde belang en die uitsaaier se benadering tot verkiesingsdekking te bespreek”. Volgens die ANC het daar onverwags egter ŉ aantal ander redaksionele personeellede ook die vergadering bygewoon. “Die vergadering was veronderstel om ŉ platform te wees waar sienings gedeel word sodat ons die SAUK se planne in aanloop tot die 2019-verkiesing kon hoor. Ons glo ook die SAUK se perspektief sal verryk word deur ons ervarings van en sienings oor belangrike kwessies,” lui die verklaring. “Die ANC ontken onomwonde dat daar enige eise gestel is of enige pogings aangewend is om die SAUK te boelie. Ons is jammer dat ŉ welwillende vergadering, waar daar ŉ gesonde wedersydse deel van sienings en inligting plaasgevind het, as ‘boelie’ gedefinieer kan word. Ons sien hierdie weergee van ŉ valse narratief oor die vergadering met die openbare uitsaaier as oneties en iets wat in die kiem gesmoor moet word.” Die regerende party voer verder aan hy respekteer ŉ wye verskeidenheid van stemme in die openbare diskoers en ŉ onafhanklike media waarin die stemme gehoor kan word. “Onafhanklikheid van die media in die algemeen, en veral die openbare uitsaaier, moet egter nooit beskou word as die uitwerp of marginalisering van die ANC en sy leierskap nie,” sê die party. “Ons sal voortgaan om met die SAUK samesprekings te voer wanneer ons glo ons word onregverdig behandel. Die ANC sal veg vir ruimte om sy stem te laat hoor net soos enige ander politieke party en sal nie stilgemaak word deur mense wat die kwessie as afskrikmiddel wil gebruik nie.”